**МИНИСТЕРСТВО НА ЗЕМЕДЕЛИЕТО, ХРАНИТЕ И ГОРИТЕ**

Проект

**НАРЕДБА № …………………….**

**от ………………………………. г.**

**за специфичните изисквания при търговия с храни от разстояние**

Глава първа

Общи положения

**Чл. 1.** (1) С тази наредба се определят:

1. специфичните изисквания при търговия с храни от разстояние;

2. осъществяването на официален контрол при търговия с храни от разстояние.

(2) Изискванията на наредбата не се прилагат за бутилирани натурални минерални, изворни и трапезни води.

**Чл. 2.** (1) Наредбата се прилага за:

1. всяко физическо или юридическо лице, което пуска на пазара храни, чрез средства за комуникация от разстояние - бизнес оператор по смисъла на чл. 3, параграф 3 във връзка с параграф 2 от Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (Регламент (ЕО) № 178/2002).

2. доставчик на услуги по смисъла на т. 7 от § 1 на допълнителната разпоредба на Закона за храните.

(2) Търговия с храни от разстояние може да се извършва само от лица, регистрирани съгласно чл. 61 от Закона за храните.

Глава втора

Изисквания при търговия с храни от разстояние

**Чл. 3.** При търговия с храни от разстояние, лицата по чл. 2 спазват изискванията на Закона за храните, Закона за управление на агрохранителната верига, Закона за защита на потребителите и актовете по прилагането им, Регламент (ЕО) № 178/2002, Регламент (ЕО) № 852/2004 на Европейския парламент и на Съвета от 29 април 2004 г. относно хигиената на храните (Регламент (ЕО) № 852/2004), Регламент (ЕС) № 1169/2011 на Европейския парламент и на Съвета от 25 октомври 2011 г. за предоставянето на информация за храните на потребителите, за изменение на регламенти (ЕО) № 1924/2006 и (ЕО) № 1925/2006 на Европейския парламент и на Съвета и за отмяна на Директива 87/250/ЕИО на Комисията, Директива 90/496/ЕИО на Съвета, Директива 1999/10/ЕО на Комисията, Директива 2000/13/ЕО на Европейския парламент и на Съвета, директиви 2002/67/ЕО и 2008/5/ЕО на Комисията и на Регламент (ЕО) № 608/2004 на Комисията (ОВ, L 304/18 от 22.11.2011 г.) (Регламент (ЕС) № 1169/2011) , а в случаите когато се търгуват от разстояние храни от животински произход – и на Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (Регламент (ЕО) № 853/2004).

**Чл. 4.** Лицата по чл. 2 предоставят на потребителите:

1. информация за храните, които се търгуват от разстояние в съответствие с изискванията на чл. 14 от Регламент (ЕС) № 1169/2011, на Закона за храните и на подзаконовите актове по прилагането му;

2. информацията по чл. 4 от Закона за електронната търговия.

**Чл. 5.** (1) За транспортиране на храни, търгувани от разстояние се използват превозни средства, които отговарят на хигиенните изисквания на Приложение II, Глава IV от Регламент (ЕО) № 852/2004 и на Глава втора, Раздел III от Закона за храните и/или са снабдени с контейнери за транспортиране на храни при спазване на приложимите хигиенни изисквания на Приложение II, Глава IV от Регламент (ЕО) № 852/2004.

(2) При транспортиране на храни, търгувани от разстояние може да се използват и мотоциклети, мотопеди, индивидуални електрически превозни средства, велосипеди и превозни средства, които не попадат в обхвата на чл. 50 от Закона за храните, ако са снабдени с контейнери или други подходящи вторични транспортни опаковки, които:

1. отговарят на приложимите хигиенни изисквания на Приложение II, Глава IV от Регламент (ЕО) № 852/2004;

2. са идентифицирани, с цел осигуряване на проследимост;

3. имат обозначение с името или наименованието на бизнес оператора доставчик.

(3) При извършване на търговия с храни от разстояние се допуска доставяне на храни и без използване на превозни средства, ако се използват контейнери или други подходящи вторични транспортни опаковки, които отговарят на изискванията по ал. 2.

(4) При извършване на търговия с храни от разстояние се допуска използването на пощенски и куриерски услуги. Пощенските и куриерските дейности трябва да отговарят на изискванията на Глава втора, Раздел III от Закона за храните.

(5) В случаите по ал. 4, бизнес операторите при регистрация по чл. 61 от Закона за храните подават в заявлението информация за фирмата, която ще извършва транспортиране на храни при търговия от разстояние.

**Чл. 6.** (1) При извършване на търговия с храни от разстояние се доставят предварително опаковани храни или опаковани в търговските помещения по заявка на потребителя.

(2) За опаковане на храните по ал. 1 се използват само материали и предмети за контакт с храни, които отговарят на изискванията на Регламент (ЕО) № 1935/2004 на Европейския парламент и на Съвета от 27 октомври 2004 година относно материалите и предметите, предназначени за контакт с храни, и за отмяна на Директиви 80/590/ЕИО и 89/109/ЕИО.

(3) Опаковането се извършва по начин, който предпазва храните от замърсяване по време на тяхната доставка.

**Чл. 7.** (1) Лицата, които извършват доставки на храни при търговия от разстояние до краен потребител трябва да притежават лични здравни книжки, в съответствие с изискванията на Наредба № 15 от 2006 г. за здравните изисквания към лицата, работещи в детските заведения, специализираните институции за деца и възрастни, водоснабдителните обекти, предприятията, които произвеждат или търгуват с храни, бръснарските, фризьорските и козметичните салони (обн., ДВ, бр. 57 от 2006 г.).

(2) Личната здравна книжка се представя при поискване от контролните органи.

Глава трета

Изисквания при осъществяването на официален контрол при търговия с храни от разстояние

**Чл. 8.** (1) Официалният контрол при търговия с храни от разстояние, с изключение на бутилирани натурални минерални, изворни и трапезни води се извършва от Българската агенция по безопасност на храните (БАБХ).

(2) Официалният контрол по ал. 1 се извършва съгласно изискванията на Закона за храните, Закона за управление на агрохранителната верига, Регламент (ЕС) 2017/625 на Европейския парламент и на Съвета от 15 март 2017 г. относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (ЕО) № 396/2005, (ЕО) № 1069/2009, (ЕО) № 1107/2009, (ЕС) № 1151/2012, (ЕС) № 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) № 1/2005 и (ЕО) № 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) № 854/2004 и (ЕО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета (Регламент относно официалния контрол) (ОВ, L 95 от 7.04.2017 г.) (Регламент (ЕС) 2017/625) и актовете по прилагането им.

**Чл. 9.** (1) Служителите на БАБХ, осъществяващи официален контрол в областта на храните, вземат проби от храни, търгувани от разстояние, за целите на официалния контрол с цел проверка на съответствието им с приложимото право на Европейския съюз и българското законодателство.

(2) Вземането на проби се извършва чрез поръчка през средството за комуникация от разстояние, като служителите по ал. 1:

1. предварително се идентифицират и уведомяват бизнес оператора за целта на поръчката; или

2. спазват изискванията на чл. 36 от Регламент (ЕС) 2017/625.

(3) В случаите по ал. 1, служителят от БАБХ, взел пробите съставя акт за вземане на проби в три екземпляра, от които един се съхранява от него, един заедно с пробата се представя в лабораторията, определена за осъществяване на официален контрол и един се връчва на бизнес оператора.

(4) Пробите от храни, взети за извършване на лабораторните изпитвания за целите на официалния контрол, се предоставят безвъзмездно от бизнес оператора след оформяне на акта по ал. 3.

**Чл. 10**. Когато при вземане на проба възникне съмнение, че храната, от която е взета, пряко или косвено застрашава здравето на потребителите се прилагат изискванията на чл. 3 от Наредба № 7 от2020 г. за условията и реда за вземане на проби и лабораторно изпитване на храни (oбн., ДВ, бр. 89 от 16.10.2020 г.).

**Чл. 11**. В случаите на вземане на проби при сигнали за наличие на опасни и некачествени храни на пазара, бизнес операторът заплаща стойността за извършване на лабораторните изпитвания по ценоразписа на лабораторията само при потвърждаване на наличието на несъответствие на храната с приложимото право на Европейския съюз и българското законодателство. При резултат, показващ съответствие на храната с приложимото право на Европейския съюз и българското законодателство, стойността за извършване на лабораторните изпитвания по ценоразписа на лабораторията се заплаща от лицето, подало сигнала или жалбата.

**Чл. 12**. Доставянето и приемането на пробите до лабораторията, лабораторното изпитване и изготвяне на протокол от изпитване се извършват съгласно Раздел III и Раздел IV от Наредба № 7 от2020 г. за условията и реда за вземане на проби и лабораторно изпитване на храни.

**Чл. 13**. В срок до три работни дни от получаване на протокола от изпитване бизнес операторът има право на второ експертно становище по реда на Раздел V от Наредба № 7 от 2020 г. за условията и реда за вземане на проби и лабораторно изпитване на храни.

**Чл. 14**. В случаите на вземане на проби за лабораторни изпитвания в процеса на разследване на съмнение за разпространение на храни чрез търговия от разстояние, които не са безопасни или са обект на измама и/или бизнес операторът не е идентифициран, пробите са за сметка на официалния контрол и се вземат чрез поръчка през средство за комуникация от разстояние, без да се уведомява предварително бизнес оператора.

**Чл. 15.** При констатиране на несъответствия с нормативните изисквания при извършване на дейност от доставчик на услуги, установен на територията на друга държава членка, органите на БАБХ подават уведомления чрез системата за бързо предупреждение за храни и фуражи (RASFF) по чл. 50 от Регламент (ЕО) № 178/2002 или чрез системата за административна помощ и сътрудничество.

**Чл. 16.** (1) При осъществяване на официален контрол на търговия с храни от разстояние, БАБХ може да иска съдействие от органите на Министерство на вътрешните работи, Агенция „Митници“ и Комисията за защита на потребителите.

(2) При съмнение за разпространение на храни чрез търговия от разстояние, които не са безопасни или са обект на измама и при извършване на търговия от разстояние от неидентифицирани бизнес оператори в разследването може да се включат и служители от ведомствата по ал. 1.

**Допълнителна разпоредба**

**§ 1.** По смисъла на тази наредба:

1. „Неидентифициран бизнес оператор“ е бизнес оператор, който не е изпълнил изискванията на чл. 4, ал. 1, т. 1 - 4 от Закона за електронната търговия;

2. „Търговия от разстояние“ е предлагане и разпространение на храни чрез средствата за комуникация от разстояние - интернет страница, социална медия, телефонен номер, пощенски адрес, електронна поща и др., между бизнес оператори с храни или между бизнес оператор и краен потребител, като получаването на храните може да се извършва чрез директна доставка посредством пощенска, куриерска услуга или със собствен транспорт на бизнес оператора или доставчика на услуги или чрез доставяне на място, определено от получателя.

**Заключителни разпоредби**

**§ 2.** Наредбата се издава на основание чл. 64 от Закона за храните и чл. 7а от Закона за нормативните актове.

**§ 3.** Изпълнението на тази наредба се възлага на изпълнителния директор на Българската агенция по безопасност на храните.

**§ 4.** Наредбата е нотифицирана по реда на Директива (ЕС) 2015/1535 на Европейския парламент и на Съвета от 9 септември 2015 година установяваща процедура за предоставянето на информация в сферата на техническите регламенти и правила относно услугите на информационното общество (обн., ОВ, бр. L 241, 17.9.2015 г.).

**§ 5.** Наредбата влиза в сила в едномесечен срок от обнародването ѝ в „Държавен вестник“.

**Десислава Танева**

*Министър на земеделието, храните и горите*